Broj: 711-I-1172-M-84/19-03-18

Zagreb, 31. svibnja 2019.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **na zahtjev dužnosnika Josipa Seučeka, općinskog načelnika Općine Udbina, za davanjem mišljenja Povjerenstva,** na 51. sjednici, održanoj dana 31. svibnja 2019. daje sljedeće

**MIŠLJENJE**

1. **Okolnost da supruga dužnosnika Josipa Seučeka, općinskog načelnika Općine Udbina, zatraži naknadu za novorođeno dijete, koja se dodjeljuje na temelju odluke Općinskog vijeća Općine Udbina, te istu ostvari pod istim uvjetima kao svaki drugi građanin s prebivalištem u Općini Udbina, sama po sebi ne predstavlja povredu odredbi ZSSI-a.**
2. **U cilju učinkovitog očuvanja integriteta i vjerodostojnosti dužnosnika te otklanjanja svake sumnje da je položaj dužnosnika na bilo koji način iskoristio radi ostvarivanja privatnih interesa člana obitelji, upućuje se dužnosnik Josip Seuček da se u cijelosti izuzme od svakog, pa i posrednog sudjelovanja u cjelokupnom postupku razmatranja i odlučivanja o zahtjevu njegove supruge za dodjelom sredstava naknade za novorođeno dijete te od izvršenja isplate naknade te da poslove iz nadležnosti općinskog načelnika povjeri zamjeniku općinskog načelnika.**

 Obrazloženje

Zahtjev za davanjem mišljenja Povjerenstva podnio je dužnosnik Josipa Seučeka, općinskog načelnika Općine Udbina. U knjigama ulazne pošte zahtjev je zaprimljen 15. svibnja 2019. g. pod poslovnim brojem: 711-U-2102-M-84/19-01-4, povodom kojeg se vodi predmet broj M-84/19.

Člankom 3. stavkom 1. podstavkom 43. ZSSI-a propisano je da su općinski načelnici dužnosnici u smislu odredbi ZSSI-a. Uvidom u Registar dužnosnika utvrđeno je da Josip Seuček obnaša dužnost općinskog načelnika Općine Udbina u mandatu 2017.-2021.g., počevši od 26. svibnja 2017.g. Stoga je Josip Seuček, povodom obnašanja navedene dužnosti, obvezan postupati sukladno odredbama ZSSI-a. Napominje se da dužnost zamjenika općinskog načelnika Općine Udbina obnašaju Marina Gučanin i Milan Uzelac.

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva, koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva.

U predmetnom zahtjevu dužnosnik navodi da je njegova supruga rodila pred nekoliko dana. Dužnosnik moli mišljenje Povjerenstva može li njegova supruga podnijeti molbu za dodjelu naknade za novorođeno dijete, koja se dodjeljuje iz općinskog proračuna za novorođenu djecu na temelju odluke Općinskog vijeća Općine Udbina.

Člankom 2. stavkom 1. ZSSI-a propisano je da u obnašanju javne dužnosti dužnosnici ne smiju svoj privatni interes stavljati iznad javnog interesa, a stavkom 2. istog članka Zakona propisano je da sukob interesa postoji kada su privatni interesi dužnosnika u suprotnosti s javnim interesom, a posebice kada privatni interes dužnosnika utječe ili se osnovano može smatrati da utječe ili kada privatni interes dužnosnika može utjecati na njegovu nepristranost u obavljanju javne dužnosti.

Člankom 5. stavkom 1. ZSSI-a propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 2. istog članka propisano je da su dužnosnici osobno odgovorni za svoje djelovanje u obnašanju javnih dužnosti na koje su imenovani, odnosno izabrani. Stavkom 3. istog članka propisano je da dužnosnici ne smiju koristiti javnu dužnost za osobni probitak ili probitak osobe koja je s njima povezana. Stavkom 4. istog članka propisano je da građani imaju pravo biti upoznati s ponašanjem dužnosnika kao javnih osoba, a koje su u vezi s obnašanjem njihove dužnosti.

Sukladno članku 4. stavku 5. ZSSI-a, članovi obitelji dužnosnika iz stavka 2. istog članka smatraju se povezanim osobama s dužnosnikom u smislu tog Zakona. Sukladno članku 4. stavku 2. ZSSI-a, u članove obitelji dužnosnika u smislu ZSSI-a spadaju bračni drugovi pa se stoga supruga dužnosnika smatra s dužnosnikom interesno povezanom osobom po samom Zakonu.

Člankom 6. stavkom 4. ZSSI-a propisano je da je dužnosnik dužan urediti javnu dužnost i svoje privatne poslove kako bi spriječio predvidljivi sukob interesa, a ako se takav sukob pojavi dužnosnik je dužan razriješiti ga tako da zaštiti javni interes. U slučaju dvojbe o mogućem sukobu interesa dužnosnik je dužan učiniti sve što je potrebno da odijeli privatni od javnog interesa.

Uvidom u Izvješća o imovinskom stanju, koje je dužnosnik Josip Seuček dosad podnio Povjerenstvu povodom stupanja na dužnost općinskog načelnika Općine Udbina i promjene u imovini, utvrđeno je da je dužnosnik naveo podatak da je oženjen, kao i podatak da prebiva na području Općine Udbina.

 Uvidom u posebni dio Proračuna Općine Udbina za 2019.g., usvojen od strane Općinskog vijeća Općine Udbina na 12. redovnoj sjednici održanoj 14. prosinca 2018.g. (objavljeno na mrežnoj stranici Općine Udbina), utvrđeno je da je u okviru Programa 1013 „Socijalna skrb i razvoj civilnog društva“, pod aktivnošću A100003 „Naknade za novorođenčad“ predviđen u Proračunu za 2019. iznos od 20.000,00 kuna.

Povjerenstvo zaključuje da su naknade za novorođenu djecu uobičajena aktivnost socijalne politike jedinica lokalne samouprave kojom se jednakim iznosima pruža financijska pomoć (najčešće jednokratna) obiteljima s novorođenom djecom koja prebivaju na području istih jedinica lokalne samouprave. Stoga i članovi obitelji dužnosnika imaju jednako pravo na navedenu vrstu naknade po ovoj osnovi kao i sve druge obitelji koje ispunjavaju iste kriterije. Stoga okolnost da supruga dužnosnika Josipa Seučeka, općinskog načelnika Općine Udbina, zatraži naknadu za novorođeno dijete, koja se dodjeljuje na temelju odluke Općinskog vijeća Općine Udbina te istu ostvari pod istim uvjetima kao svaki drugi građanin s prebivalištem u Općini Udbina sama po sebi ne predstavlja povredu odredbi ZSSI-a.

Međutim, s obzirom da, sukladno odredbama Zakona o lokalnoj i područnoj (regionalnoj) samoupravi („Narodne novine“, broj 33/01, 60/01, 129/05, 109/07, 125/08, 36/09, 150/11, 144/12, 19/13, 137/15, 123/17), općinski načelnici donose provedbene odluke o raspolaganju sredstvima proračuna općine, potrebno je da dužnosnik Josip Seuček poduzme mjere u cilju učinkovitog izbjegavanja sukoba interesa, očuvanja integriteta i vjerodostojnosti dužnosnika te otklanjanja svake sumnje da je položaj dužnosnika na bilo koji način iskoristio radi ostvarivanja privatnih interesa člana obitelji

U tom smislu Povjerenstvo upućuje dužnosnika Josipa Seučeka da se u cijelosti izuzme od svakog, pa i posrednog sudjelovanja u cjelokupnom postupku razmatranja i odlučivanja o zahtjevu njegove supruge za dodjelom sredstava naknade za novorođeno dijete te od izvršenja isplate naknade te da poslove iz nadležnosti općinskog načelnika povjeri zamjeniku općinskog načelnika, sukladno ovlaštenju iz članka 43. stavka 2. Zakona o lokalnoj i područnoj (regionalnoj) samoupravi.

Slijedom navedenoga, Povjerenstvo je dalo mišljenje kao u izreci ovoga akta.

 PREDSJEDNICA POVJERENSTVA

 Nataša Novaković, dipl. iur.

Dostaviti:

1. Dužnosnik Josip Seuček, elektronička dostava
2. Objava na internetskoj stranici Povjerenstva
3. Pismohrana